**Suomalaiset Stalinin puhdistuksissa** on vuonna 2023 julkaistu tietokirja, jonka on kirjoittanut Anni Reuter ja julkaissut Suomalaisen Kirjallisuuden Seura.

*Suomalaiset Stalinin puhdistuksissa* kuvaa karkotettujen ja vainottujen suomalaisten kohtaloa. Se toi julkaisunsa aikaan esille suomalaisten pitkään salatut ja unohdetut joukkokarkotukset ja vainon, pelon ja pakkotyön vuodet. Kirjan aineistona on sata haastattelua, 200 kirjettä, arkistodokumentteja, muistelmia sekä ainutlaatuisia valokuvia. Se pohjautuu osin Reuterin vuonna 2023 Helsingin ylopiston Valtiotieteellisessä tiedekunnassa sosiologian alalla julkaistuun väitöskirjaan *Inkerinsuomalaisten* k*arkotus, hajaannus ja vastarinta Stalinin ajan Neuvostoliitossa aikalaiskirjeiden ja muistitiedon valossa.* Anni Reuter on valtiotieteiden tohtori, joka työskentelee tutkijana Helsingin yliopistossa. Hänen inkeriläinen isoisänsä pääsi Suomeen juuri ennen rajojen sulkeutumista. Itärajan taakse jääneet Reuterin sukulaiset karkotettiin, vangittiin ja surmattiin Stalinin puhdistuksissa.

Teos rakentuu kolmelle tasolle. Ensinnäkin Reuter jäljittää kirjassa omia sukulaisiaan, jotka joutuivat vainojen kohteiksi. Toiseksi kirjan erityiskohteena ovat inkerinsuomalaiset ja heihin eri vaiheiden aikana kohdistetut vainot. Kolmas teema on laajemminkin suomalaisiin Neuvostoliitossa kohdistuneet karkotus- ja murhatoimenpiteet.

Josif Stalinin valtakaudella Siperiaan, Kuolaan ja muihin kaukaisiin Neuvostoliiton kolkkiin karkotettiin yli 100 000 raja-alueen suomalaista ja eritoten Inkerin suomalaisia. Suomeen sodan ajaksi evakuoituja inkeriläisiä huijattiin heidän palatessaan Neuvostoliittoon. Heidät kuljetettiin suljetuissa junissa Inkerin ohi karkotukseen, vaikka heille oli luvattu kotiin pääsy. Suomen vastainen raja-alue puhdistettiin ja punasuomalaiset, inkeriläiset, loikkarit ja Neuvostoliittoon houkutellut amerikansuomalaiset joutuivat kaikki vuorollaan Stalinin puhdistusten kohteeksi. Näistä kansanryhmistä mikään ei säästynyt vainoilta. Kaikkiaan suomalaisia mukaan lukien inkerinsuomalaiset surmattiin Stalinin vainoissa Reuterin arvion mukaan yli 20 000, jopa 25 000–30 000 henkilöä, mutta hän on laskenut mukaan näihin lukuihin myös Inkerinmaalla asuneet inkeroiset ja vatjalaiset, jotka ovat omia kansojaan, tosin suomalaisten lähisukukansoja.

Arvioita
--------

*Helsingin Sanomien* Unto Hämäläisen mukaan "Kirja laajenee sukukertomuksesta kattamaan koko inkerinsuomalaisten historiaa, joka on meillä hyvin huonosti tunnettua, vaikka inkerinsuomalaiset olivat ylivoimaisesti suurin suomalaisryhmä Neuvostoliitossa, huomattavasti suurempi kuin loikkarit ja punasuomalaiset."

Dosentti Lassi Saressalon mukaan *Suomalaiset Stalinin puhdistuksissa* on varsin kokonaisvaltainen esimerkkitutkimus niistä vainotoimenpiteistä, joita Neuvostoliitto kohdisti ensi vaiheessa itsenäiseen talonpoikaisväestöön eli kulakkeihin sosialismia rakennettaessa, etnisiin väestönsiirtoihin ja poliittisiin puhdistuksiin Stalinin aikana. Saressalo toteaa, että vaikka Reuterin teos keskittyykin näiltä osin erityisesti inkerinsuomalaisten kohtaloihin historian julmissa pyörteissä, voidaan teos nähdä myös laajemmassa kontekstissa. Arviossaan Saressalo taustoittaa, että ensimmäiset inkerinsuomalaisia koettelevat pakkosiirrot toteutettiin 1920-luvun lopulta alkaen, kun kulakeiksi syytetyt pientalonpojat Inkerinmaalta saivat lähtökäskyn ja vietiin massasiirtoina Keski-Aasiaan, Siperiaan, Kuolan niemimaalle ja jopa Tyynenmeren rannikolle usein asumattomille seuduille oman onnensa nojaan. Keski-Aasiaan karkotettujen kohtalona oli joutua puuvillapelloille pakkotyöhön, Uralilla ja Siperiassa raadettiin metsätöissä, Kuolan rannalla kalastettiin. Reuter vertaa näitä kohtaloita, erityisesti puuvillapelloille joutuneita Pohjois-Amerikan puuvillapeltojen orjiin, eikä vertaus ole Saressalon mukaan väärä, sillä sittemminhän GULAG:n toiminta-ajatuksena oli käyttää vankityövoimaa mahdollisimman tarkkaan ennen yksilöiden kuolemista nälkään, kylmään ja pakkotyöhön.

Katso myös
----------

* Inkeriläisten kansannousu
* Inkeriläisten kulttuuriyhteisöt
* Kuolansuomalaiset
* Siperiansuomalaiset

Lähteet
-------

1. ↑  SKS Kirjat, Suomalaisen Kirjallisuuden Seura: "240", *Suomalaiset Stalinin puhdistuksissa*. Helsinki: SKS Kirjat, 2023. ISBN 978-951-858-491-2. Teoksen verkkoversio (viitattu 25.11.2023).
2. 1 2 3 4 5 6  Suomalaiset Stalinin puhdistuksissa *kirjat.finlit.fi*. Viitattu 25.11.2023.
3. ↑  Anni Maria Reuter *Helsingin yliopisto*. Viitattu 25.11.2023.
4. 1 2 3 4  Neuvostomaan suomalaisten julmat kohtalot *agricolaverkko.fi*. Viitattu 4.12.2023.
5. ↑  Inkeristä Siperiaan karkotettujen sukulaisten karu tarina teki Anni Reuterista tutkijan | Helsingin yliopisto *www.helsinki.fi*.  6.9.2021. Viitattu 25.11.2023.